Flåm 3. juni 2016

**VAMP spiller i hagen på Fretheim Hotell fredag 10. juni**

Vamp gleder seg til nye konserter i sommer. Neste uke kommer de til Flåm og skal spille i hagen på Fretheim Hotell fredag 10. juni, klokken 19:00.

Vamp er et av landets mest meritterte og folkekjære band. Bandet har fått hedersbevisninger og priser både nasjonalt og lokalt, blant annet 5 Spellemannspriser og dessuten blitt kåret til ”Årets spellemann”.

Albumet ”Liten fuggel” ble utgitt høsten 2012. Tittelsporet har rørt og berørt mange lyttere og turneen i etterkant av plateutgivelsen markerte også bandets 20 årsjubileum som plateartist.

Sommeren 2015 gjennomførte bandet en lang sommerturne, der bandets nye musikere fikk vist seg fram. Vamps siste, kritikerroste album, ”Populas”, ble utgitt i oktober 2015. Albumet viser en rekke portretter av ulike mennesker, fra ung til gammel, ulykkelige skjebner, raringer og grupper på flukt. Sangen ”Passasjerane” er gitt til Flyktninghjelpen i anledning den store flyktningkatastrofen over Middelhavet.

Vamp presenterer seg nå med en særdeles spennende besetning . Øyvind Staveland, Vamps gründer, er den eneste av besetningen som har vært med gjennom hele deres 24-årige karriere. Han har laget mange av Vamps sanger og spiller fele, bratsj, fløyter og trekkspill. Jan Toft har hovedvokal og spiller gitar. Jan er Vamps originalvokalist, og var med fra starten av i 1991 og fram til 1998. I den perioden laget han flere av Vamps sanger. Jan har gitt ut 2 soloalbum, jobbet som produsent og skuespiller. Nå er han endelig tilbake igjen!

Odin Staveland ble i 2004 involvert som låtskriver og musiker til Vamps plate ”Siste stikk” (utgitt i 2005). Siden har han turnert og spilt inn plater med Vamp, samtidig som han har komponert musikk til teater og film og jobbet som produsent. Og senest i mars kommet ut med sin første soloplate. Odin synger, spiller piano, trommer, percusjon og trekkspill.

Bjørn Berge på gitarer og banjo, er kjent for sin energi og gitarteknikk. Han har selv gitt ut 12 album og blitt belønnet med 2 Spellemannspriser. Som soloartist har han turnert Europa på kryss og tvers og gjort festivaler verden over, blant annet i USA, Canada, Russland og Ukraina.

Kjetil Dalland er en av landets mest rutinerte bassister og jobber også som produsent og komponist. Han har turnert med en lang rekke kjente artister, som Mari Boine, Bertine Zetlitz, Kurt Nilsen, Lene Marlin, Nico Valkaepaa med flere.

Lars-Eirik Støle spiller på tangenter av alle slag. Han er kjent fra Haugesund Popensemble og nå fra Ford Rekord, i tillegg til at han er musiker i Odin Stavelands band. Og han fyller ut og topper mannskoret Vamp!

*Fretheim Hotel finner du i Flåm som ligger helt innerst i Aurlandsfjorden. Med fortiden som inspirasjonskilde kan hotellet by på tette møter med det beste av sognekulturen gjennom kortreiste smaker, spektakulær utsikt mot fjord og fjell og interiør og innretning som tar deg tilbake i tid. Fretheim Hotel er stolt medlem av De historiske hotel og spisesteder.*